b"\n_START_ARTICLE_\nMario Kart Wii\n_START_SECTION_\nInformaci\xc3\xb3 sobre el joc\n_START_PARAGRAPH_\nA l'Electronic Entertainment Expo 2007 es va confirmar que aquest joc incorporaria el servei de Connexi\xc3\xb3 Wi-Fi de Nintendo, \xc3\xa9s a dir, que es podria jugar online contra altres persones de tot el m\xc3\xb3n. L'estil de les curses torna a la seva forma cl\xc3\xa0ssica, la d'un pilot per kart, eliminant l'estil de joc del seu predecessor, Mario Kart: Double Dash!! (de dos pilots per kart). La gran novetat d'aquesta versi\xc3\xb3 \xc3\xa9s que es pot competir amb motos. Per si no n'hi hagu\xc3\xa9s prou, en aquesta versi\xc3\xb3 \xc3\xa9s la primera vegada que competeixen m\xc3\xa9s de 8 personatges per cursa, ja que ara es pot competir fins a 12 jugadors al mateix temps, incl\xc3\xbas via Wi-Fi. Cada personatge t\xc3\xa9 vehicles personalitzats, com a les \xc3\xbaltimes dues versions. A m\xc3\xa9s, per fer m\xc3\xa9s divertida l'experi\xc3\xa8ncia, aquest joc pot jugar-se amb el Wii Wheel, un comandament sense fil amb forma de volant que ve incl\xc3\xb2s al pack del joc.\n_START_SECTION_\nModes de Joc\n_START_PARAGRAPH_\nEl men\xc3\xba principal es compon de quatre opcions: un jugador, multijugador, CWF Nintendo i Canal Mario Kart. L'opci\xc3\xb3 d'un jugador disposa de: Grand Prix on es troben les diferents copes a 50CC (nom\xc3\xa9s cotxes), 100CC (nom\xc3\xa9s motos), 150CC (cotxes i motos) (al mode Grand Prix es poden desbloquejar els diferents secrets del joc, com personatges, cotxes...), contrarellotge, que serveix com a entrenament per les pistes m\xc3\xa9s dif\xc3\xadcils i per fer els millors temps, Curses Vs, per competir contra altres jugadors, i Batalla.\n_START_SECTION_\nCanal Mario Kart\n_START_PARAGRAPH_\nAquesta opci\xc3\xb3, que es pot seleccionar al men\xc3\xba principal del joc o al men\xc3\xba de la Wii, permet veure els R\xc3\xa0nkings mundials dels millors jugadors, descarregar corredors fantasmes dels millors jugadors, aix\xc3\xad com realitzar missions que se't proposaran, a m\xc3\xa9s d'altres funcions."